Odločba Komisije

z dne 12. decembra 2001

o postopkih za skupnostne primerjalne poskuse in testiranje razmnoževalnega in sadilnega materiala sadnih rastlin v skladu z Direktivo Sveta 92/34/EGS

(notificirano pod dokumentarno številko K(2001) 4220)

(2001/896/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 92/34/EGS o trženju razmnoževalnega in sadilnega materiala sadnih rastlin [1], kakor je bila nazadnje spremenjena z Direktivo 1999/30/ES [2], in zlasti člena 20(2) Direktive,

ob upoštevanju naslednjega:

(1) Navedena direktiva predvideva postopke, ki so potrebni za opravljanje skupnostnih primerjalnih preizkusov in testiranja razmnoževalnih in sadilnih materialov.

(2) Vsaj za nekatere izbrane rastline bi bilo treba zagotoviti primerno zastopanost vzorcev, vključenih v poskuse in testiranje.

(3) Države članice bi morale sodelovati v primerjalnih poskusih in testiranju Skupnosti, če je na njihovih ozemljih ustaljeno razmnoževanje ali trženje razmnoževalnega ali sadilnega materiala vrste domača sliva (Prunus domestica), da se zagotovi pridobitev pravilnih ugotovitev na tej podlagi.

(4) Komisija je odgovorna za pripravo potrebnih postopkov za opravljanje skupnostnih primerjalnih poskusov in testiranja.

(5) Tehnični postopki za opravljanje poskusov in testiranja so bili pripravljeni v Stalnem odboru za razmnoževalni material in rastline sadnih rodov in vrst.

(6) Primerjalne poskuse in testiranje je treba opravljati od leta 2002 do 2006 na razmnoževalnem in sadilnem materialu, pridelanem v letu 2001, določiti pa bi bilo treba tudi podrobnosti teh poskusov in testiranja.

(7) Za primerjalne poskuse in testiranje Skupnosti, ki trajajo dlje kot eno leto, mora Komisija po prvem letu, če so na voljo potrebna odobrena sredstva, odobriti delno izvajanje poskusov in testiranja brez napotitve na Stalni odbor za razmnoževalni material in rastline sadnih rodov in vrst.

(8) Stalni odbor za razmnoževalni material in rastline sadnih rodov in vrst ni podal mnenja v roku, ki ga je določil njegov predsednik –

SPREJELA NASLEDNJO ODLOČBO:

Člen 1

1. Primerjalne poskuse in testiranje Skupnosti se opravlja od leta 2002 do 2006 na razmnoževalnem in sadilnem materialu vrste Prunus domestica.

2. Najvišji znesek stroškov za poskuse in testiranje v letu 2002 je določen v Prilogi.

3. V primerjalnih poskusih in testiranju Skupnosti sodelujejo vse države članice, če je na njihovem ozemlju ustaljeno razmnoževanje ali trženje razmnoževalnega in sadilnega materiala vrste domača sliva (Prunus domestica).

4. Podrobnosti poskusov in testiranja so določene v Prilogi.

Člen 2

Komisija lahko sklene, da se v Prilogi določeni poskusi in testiranje nadaljujejo v letih 2003 do 2006. Najvišji stroški poskusa ali testiranja, ki se nadaljuje na tej podlagi, ne smejo preseči zneska, določenega v Prilogi.

Člen 3

Ta odločba je naslovljena na države članice.

V Bruslju, 12. decembra 2001

Za Komisijo

David Byrne

Član Komisije

[1] UL L 157, 10.6.1992, str. 10.

[2] UL L 8, 14.1.1999, str. 30.

--------------------------------------------------

PRILOGA

Poskusi, ki jih je treba opraviti na domači slivi (Prunus domestica)

Leto | Odgovorni organ | Pogoji, ki jih je treba oceniti | Število vzorcev | Stroški (EUR) |

2002 | NAKT Roelofarendsveen (NL) | Sortna pristnost in čistost (na polju) Zdravstveno stanje rastlin (laboratorij) | 50 | 16000 |

2003 | enako | enako | enako | 8000 |

2004 | enako | enako | enako | 10900 |

2005 | enako | enako | enako | 11100 |

2006 | enako | enako | enako | 29100 |

Stroški skupaj | 75100 |

--------------------------------------------------